DECRETO 208/2008,  do 4 de setembro, polo que se declara de utilidade pública e urxente execución a concentración parcelaria da zona de Val-Bermés-Sello (Lalín-Pontevedra).
CONSELLERÍA DO MEDIO RURAL — III. OUTRAS DISPOSICIÓNS — 18/09/2008

As parroquias de Santo André de Val do Carrio, Santa María de Bermés e Santiago de Sello sitúanse ao norte do concello de Lalín, resultando afectadas polo proceso de concentración parcelaria a totalidade dos terreos das ditas parroquias.
A dispersión parcelaria e minifundio agrario que presentan os terreos das parroquias de Santo André de Val do Carrio, Santa María de Bermés e Santiago de Sello, posta de manifesto polos propietarios e agricultores da zona, mediante solicitude dirixida á consellería competente en materia de agricultura, motivou un estudo de viabilidade e de valoración das posibilidades que ofrece a zona para incrementar o rendemento dos recursos agropecuarios, deducíndose a conveniencia de levar a cabo a concentración parcelaria por razóns de utilidade pública e interese social.
Na súa virtude, por proposta do conselleiro do Medio Rural, formulada conforme o establecido na Lei 10/1985, do 14 de agosto, de concentración parcelaria para Galicia, modificada pola Lei 12/2001, do 10 de setembro, e logo de deliberación do Consello da Xunta na súa reunión do día catro de setembro de dous mil oito,
DISPOÑO:
Artigo 1º.-Declarar de utilidade pública e urxente execución a concentración parcelaria da zona de Val-Bermés-Sello (Lalín-Pontevedra).
Artigo 2º.-O perímetro da zona será, en principio, o correspondente á totalidade dos terreos das parroquias de Santo André de Val do Carrio, Santa María de Bermés e Santiago de Sello. O referido perímetro quedará en definitiva modificado polas rectificacións, inclusións e exclusións que se acorden ao abeiro dos artigos 23 e seguintes da Lei 10/1985, do 14 de agosto, de concentración parcelaria para Galicia, na súa nova redacción segundo a Lei 10/2001, do 10 de setembro.
Artigo 3º.-O proceso de concentración parcelaria deberá supoñer a adxudicación da propiedade en predio único ou no menor número de predios de substitución posible.
Artigo 4º.-Tal e como dispón o punto 1º da disposición transitoria primeira da Lei de concentración parcelaria para Galicia, a consellería competente en materia de agricultura poderá declarar a caducidade dos expedientes de concentración parcelaria.
De acordo co sinalado polo artigo 7.2º da referida lei, a consellería poderá revisar a concentración en calquera fase do proceso e mesmo retrotraer á situación primitiva as parcelas.
Artigo 5º.-Conforme o establecido pola Lei de concentración parcelaria para Galicia, a partir da entrada en vigor deste decreto, serán sancionables as infraccións que, por acción ou omisión do disposto nela, leve a cabo todo titular dun dereito de propiedade rústica de carácter agrario comprendido dentro da área de concentración e, en todo caso:
a) Por incumprimento da obriga de manter e conservar a terra cultivada conforme a súa capacidade agrolóxica e aproveitamento axeitado dos seus recursos.
b) Polos danos causados nos predios estremeiros que non sexan consecuencia do normal uso do inmoble ou manter o predio inculto ou abandonado, en concordancia co disposto pola Lei 7/2007, do 21 de maio, de medidas administrativas e tributarias para a conservación da superficie agraria útil e do Banco de Terras de Galicia.
c) Por dificultar os traballos de investigación e clasificación de terras, impedir o acceso do persoal de concentración ás parcelas ou predios para o desenvolvemento da súa función, ou realizar actos que diminúan o valor das parcelas.
d) Por realizar obras ou melloras nos predios sen a correspondente autorización.
e) Por cortar ou derrubar arboredo, extraer ou suprimir plantacións ou cultivos permanentes ou esquilmar a terra.
Artigo 6º.-A zona seranlle de aplicación os beneficios económicos programados ou asumidos pola Xunta de Galicia para mellorar ou modernizar as explotacións agrarias e, en concreto, os que sinale o artigo 6 da Lei de concentración parcelaria para Galicia.
Artigo 7º.-Os traballos de execución desta concentración parcelaria iniciaranse nun prazo non superior aos 6 meses a partir da publicación deste decreto.
Disposicións derradeiras
Primeira.-Facúltase á Consellería do Medio Rural para ditar as disposicións complementarias que requira a execución deste decreto.
Segunda.-Esta disposición entrará en vigor ao día seguinte o da súa publicación no Diario Oficial de Galicia.
Santiago de Compostela, catro de setembro de dous mil oito.
Emilio Pérez Touriño
Presidente
Alfredo Suárez Canal
Conselleiro do Medio Rural